### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V**

**Hvad vil vi gerne opnå? Hvorfor stilles forslaget?**

I foråret 2019 blev fremlagt en analyse af økonomien i kommunens kollektive trafik. Analysen viste en ubalance mellem sektorens afsatte budget og de faktiske omkostninger på 73 mio. kr. om året stigende til 80 mio. kr. fra 2026. Efterfølgende er der redegjort for, at den forventede ubalance kan forværres til op mod 90 mio. kr. årligt.

Sektorens ubalance er indtil nu blevet finansieret af reserver i sektoren. Disse er nu opbrugt. Med henblik på at sikre økonomisk balance på området blev i budgetforlig for 2020 og 2021 peget på dels, at der skal gennemføres en ny kollektiv trafikplan i 2023, og dels en række andre virkemidler.

Det er under alle omstændigheder nødvendigt at tilføre betydelige midler til området.

Herudover skal der findes finansiering af drift af den fremtidige højklassede kollektive trafik, som er under planlægning.

Desuden bør der afsættes midler til et yderligere løft i hele kommunen, som vil gøre det muligt for den kollektive trafik at kunne afvikle en større andel af det stigende transportbehov fra et voksende antal indbyggere, herunder i kommunens opland.

**Eventuelle input til hvem, hvad, hvordan og hvor mange ressourcer**

Det samlede behov vurderes at være mindst 100 mio. kr. årligt.

Kontaktperson fra partiet: Silas Knudsen, Herman Holm og Maja Frederiksen

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.